Grootste treffers | Maroela Media
Die SAMA-bekroonde sanger en liedjieskrywer Fredi Nest bied 'n spogalbum met 40 trefferliedjies wat sy loopbaan as liedjieskrywer en sanger omlyn.
Dit is min musieksterre beskore om met 'n grootste treffer-album omtrent net eie, oorspronklike nuutskeppings te kan uitreik! Maar ná goue en platinumtoekennings, gesogte musiekpryse en trefferparadewelslae bied Fredi Nest sy aanhangers 'n album wat sy vaardigheid as volronde kunstenaar blink ten toon stel. Dit is ook die stempel of sy talent om oorspronklike musiek en liriek in Afrikaans en Engels sedert 1995 te skep. Dié album is die toonvenster van 32 van daardie skeppinge.
Die album omlyn sy vernuf as ballade-, sokkie- én countryvertolker – en versamel werk van sy albums Memory Train, Leave a light on, Wie is jy?, Kom na my toe, Sê my, Hey DJ, Kom kry vir jou, Vrystaat Limousine en Dronkverliefverslaafaanjou. Dié samestelling bevat vier splinternuwe liedjies: uitbundigheid op Prinses Delilla, Hey jy ek soek jou en Krummelpap en pure byderwetse country op It's a lie.
CD1 bevat 20 snitte wat op sy dansvloerstyl fokus: van Sê my, Getoor en Hey DJ tot Net in Afrikaans, Kyk wat maak Afrikaners nou (polka), Vuur hier binne my en Dronkverliefverslaafaanjou. CD2 bevat 20 countrygunstelinge, waarvan twaalf sy eie oorspronklike komposisies is – met van Runaway train, Ocean of tears en Like a satellite tot Laat ons die liefde laat lewe (Met Sarah Theron), Kom na my toe en Vir ewig op 'n reënboog. Tussen die uitklopvertolkings is sy weergawe van onder meer The part of me that needs you most (nuwe opname), Words, The river en First of May tot Amazed en Annie's song.
Fredi Nest bied musiek met 'n gesonde balans tussen kreatiewe eerlikheid versus trefferparade-neigings: in pas met sy aanhangers se behoeftes. Hy sê: "Dankie aan Select-Musiek wat aan my glo as skrywer en kunstenaar en my toelaat om my droom as oorspronklike kunstenaar te kan uitleef. Dankie vir die liefde en ondersteuning van my aanhangers, dankie aan God vir die talente my geleen. Dankie, in alle nederigheid. Daar is steeds 'n vuur binne my."